**uneori creierul mi se blochează**

*Vasile Andreica*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

uneori creierul mi se blochează

vomit circumvoluțiuni pe nas

doar conștiința pare-a mai fi trează

când definițiile mi-s de pripas

și scuip dureri cum scuipă mâța păr

lecturile-n uitare le-nvelesc

iar variantele de adevăr

le-arunc în saci cu zel gospodăresc

tot ce-am crezut se duce la gunoi

cu fastul unei trupe de paradă

ce n-a purtat vreodată un război

deci nu-i defel ce lumea vrea s-o creadă

rămân ființă-n toate dezmințită

când amăgirile m-au părăsit

dincolo de putință și ursită

cuvintele-s un zumzet chinuit

la capătul oricărei divizări

e pacea ce nu poate fi-nțeleasă

a fi și a nu fi pun întrebări

stupide pentru mintea reculeasă

îmi mai rămâne-o singură dorință

când binele și răul s-au topit

aș vrea de ne mai este cu putință

să mă primești la pieptul tău iubit

și-atunci mă pot întoarce-n infinire

tot ce am fost îți las drept suvenir

ca pe un fiu ori ca pe-un tainic mire

m-a uns iubirea ta cu veșnic mir

focul din noi va arde-n alte case

inimi necunoscute ne-or simți

trăind în altă carne și-alte oase

fiind tot ce am fost și puteam fi

îmi odihnesc acuma poezia

cuvintele se-nșiră de prisos

aș vrea să-mi poți simți doar bucuria

suflului melancolic și duios

prin care-mi torn în vers fiertura dulce

a sângelui închipuit de vin

îmi las muza cuminte să se culce

și-n gând atotcuprinzător te țin.